Adelin Amoor

Adelin Amoor egy játékos karakter a FaBi Gears & Dragons kalandjában. Tehetséges szerelő és befolyásos politikus Richard Shiller oldalán.

## Megjelenés

Adelin egy gyönyörű, igényes külsejű fiatal nő vállig érő loknis szőke tincsekkel és csillogó, égkék szempárral. Átlagos magasságú, nagyjából 164 cm, alakja is formás, vékony. Bőre világos és puha, annak ellenére is, hogy sokat dolgozik gépekkel, mivel rengeteg időt szán arra, hogy rendben tartsa magát. A Shiller torony támadásában szerzett égési sérülései nagyrészt begyógyultak, de bal alkarján még mindig láthatók a hegek. Hivatalos alkalmakkor szeret kiöltözni, gyakran hordja a saját maga által tervezett ruhákat, ezek eltérő stílusa miatt kissé kilógva a tömegből, ellenben mikor szerel, azt praktikusabb öltözetben teszi, általában bőrnadrágban és kényelmes, lazább fehér ing-szerűségben.

## Személyiség

Általánosan elmondható Lin-ről, hogy kíváncsi, kalandvágyó és roppant intelligens, remek problémamegoldó. Lelkes feltaláló, sosem fogy ki az ötletekből. A pozíció miatt amiben felnőtt élvezi, ha kiszolgálják, bár nem igényli kifejezetten. Jó modorú, mindig is tiszteletre tanították, ellenben játékos, szarkasztikus viccelődéssel szórakoztatja magát társaságban, noha ez sosem megy át sértegetésbe. Igen kitartó és türelmes, valamint erősen maximalista és perfekcionista. Mindent, amit épít/szerel csak tökéletesen ad ki a keze közül, addig dolgozik rajta amíg hibátlan nem lesz. Szófogadó és megbízható, ígéreteihez mindig tartja magát. Őszinte és a legtöbbekkel kifejezetten kedves, segítőkész, nyitott. Szeret ismerkedni és barátkozni, valamint persze jól szórakozni. Rendszerint igen vidám és nem fél kilépni a komfortzónájából, az izgalmaknak él. A szerelésre nagyapja, Joseph Amoor motiválta még kisgyerek korában. Az öreg afféle meg nem értett feltaláló volt megannyi érdekesebbnél érdekesebb történettel, így hát Adelin előszeretettel legyeskedett körülötte egész addig, míg a férfi váratlanul meg nem halt a műhelyében, feltehetőleg szívrohamban.

### Időugrás előtt:

20-21 éves koráig csak a szerelésre koncentrált, nem volt a politikai játszmázás rajongója. Ha lehetett, elkerülte az ilyen összejöveteleket, fogadásokat, megbeszéléseket. Épp ezért igen tapasztalatlan volt ezen a téren, mondhatni naiv és félős, visszahúzódó, gyenge. Magával kapcsolatban túlzottan őszinte, túl sokat mutató volt, ezzel relatíve könnyű préda. Szüleinek halála és apjának a végrendeletében leírt kívánsága kényszerítette rá, hogy ezen változtasson.

### Időugrás után:

Richi hatására személyisége főleg a politikai körökben gyökeresen megváltozott. Magabiztosságot és erőt gyűjtött, megtanulta, hogyan csavarja az ujja köré az embereket, hogyan mutasson követendő példát. Kiállása határozottá vált, már nem egy félénk kislányként, hanem érett és céltudatos felnőtt nőként jelenik meg mikor arra van szükség. Tudja, hogy mit mondjon és mit hallgasson el, miként nyerje meg magának az emberek tiszteletét és csodálatát. Hivatalos körökön kívül még mindig laza és jókedvű, bár családjának elvesztése komoly behatással volt rá. Érezhetően komolyabb lett, talán zárkózottabb is, még ha nem is sokkal. A támadáskor a torony felgyulladt, így az eset után enyhe fóbiája alakult ki a tűz felé. Még mindig gyakran vannak rémálmai és flashbackjei a bűntudata és félelme miatt, így rendszerint rosszul alszik, sokszor hajnalig dolgozik a műhelyében, hogy legalább valamivel elfoglalja magát.

## Történet

Két befolyásos politikus, Cassian és Gabriella Amoor lányaként született. Ez kivételesen kedvező pozícióba juttatta, mindent megkapott, amit csak akart, hercegnőként kezelték. Szülei bebiztosították a helyét Butterfly City gazdagnegyedében, a tápláléklánc egyik magas fokán. Őt is politikusnak szánták, bár hamar rájöttek, hogy ez nem lesz könnyű feladat, hisz Adelt sokkal jobban érdekelte a szerelés, mint a politika, az volt a fő elfoglaltsága. Hamar kapott engedélyt is a szülői hozzájárulás miatt, így találmányait árusíthatja is. Egész családja jelen volt Richard Shiller buliján, ami ugyan először igen élvezetesen indult, de hamar tragédiába torkollott az egész, mikor sárkánymesterek támadtak a toronyra. Adelin szülei a szeme láttára zuhantak a mélybe, még mielőtt ő maga menekülőre fogta volna. Majdnem bent ragadt az égő épületben, de végül sikerült kijutnia. Ezután Brayden Lourie hívta meg magához egy titkos megbeszélésre, amin Richard Shiller is részt vett. Ekkor határozták el, hogy elkezdenek aktívan fellépni a sárkánymesterek rémuralma ellen. Adelin roppant elkeseredett volt és meg akart ragadni minden lehetőséget, hogy talpra álljon, így személyesen Richihez fordult segítségért. Egyezséget kötöttek, miszerint Richi megtanítja neki a politizálás csínját-bínját, bevezeti a számára ismeretlen világba, nem hagyja, hogy elpazarolja a hatalmát, cserébe Lin támogatja a terveiben és munkát vállal a Shiller Industries-ban, saját ötleteivel és terveivel látja el valamint dolgozik a már meglévőkön. Állandó szállást is kapott a Shiller Torony egyik felső szintjén. Mollyval viszonylag hamar összebarátkoztak és rengeteget dolgoznak együtt, bár mivel Adelin már aktívan részt vesz a politikában, emiatt nagyjából csak félidőben tud a szereléssel foglalkozni.

## Találmányok

### Siklószárnyak és Aviator:

Alapanyagai: Speciálisan kezelt bőr a rugalmasság és erősség megtartásához. Váza fa, ami belül üreges. Az üregbe könnyűfémet öntve erősítette meg. Csak a kapcsolódások vannak fémből illetve a hátát összetartó rész. Bőrszíjakkal lehet emberre rögzíteni.

Adelint mindig is vonzotta az ég, így főbb találmányai is ahhoz kapcsolódnak. Első ilyenje a Siklószárny, mellyel egy magas toronyból kiugorva hosszan át lehet szelni az eget és finoman érkezni a földre, bár emelkedésre nem képes, kivéve, ha sikerül meleg légáramlatokat elkapnia.

Ennek továbbfejlesztett változata az Aviator, amivel már sokkal egyszerűbb és effektívebb a repülés, képes az emelkedésre és már a földről is fel lehet vele szállni, bár sok energiát pazarol vele. Váza erős könnyűfém ötvözet, elektromos meghajtású, a szárnyak megerősített bőrlemezekből vannak kialakítva amik egymásra tudnak csúszni, ezzel viselésük egyszerű és már-már divatos is.

### FF-01

Eddigi kedvenc találmánya a repülő motor, melyen éveken keresztül dolgozott, végül pedig Molly segítségével fejezte be. Elektromos motor hajtja meg, képes egy helyben is lebegni a föld felett és a levegőbe emelkedni, nagy sebességet ér el, könnyen kormányozható. Két személyes.

## Érdekességek:

* MBTI személyisége ENFJ-A
* Csillagjegye Vízöntő
* Adelin nagyon kedveli az állatokat (főleg a madarakat és sárkányokat) és otthon tart is két kanárit, de nem igazán ért hozzájuk, így a lakája, Jenna gondozza őket
* Kedvenc hobbija a divat, a ruhatervezés. Sokszor külföldről hozat hozzájuk alapanyagokat, pl. selymet Baruunkhangai-ból
* Végtelen kíváncsisága miatt rengeteget olvas, legtöbbször tudományos fennhangú könyveket
* Sosem volt pár hónapnál hosszabb ideig tartó kapcsolata, valami mindig félrement, az utolsó 18-9 éves korában volt, azóta csak alkalmi partnerekből volt egy pár
* Miközben szerel általában magában dúdol vagy énekel, sokszor észre sem veszi, csak ha felhívják rá a figyelmét. Egész szép hangja van, bár valódi énekes sosem lenne belőle
* Nem jó úszó, így kicsit tart a mélyvíztől
* Imádja az édességeket és az idegen, egzotikus ízeket
* Eléggé elítéli a gyilkosságot, ő maga nem is igazán lenne képes kárt okozni másban
* Kedvenc színei a kék, a fehér és a vörös
* Érzékeny az alkoholra, emiatt maximum nagyon kis mennyiségben fogyaszt, helyette inkább gyümölcsleveket, szörpöket vagy teákat iszik
* Kedvenc italai a kakaó és a forrócsoki
* Mivel a támadás óta rosszul alszik, sokszor munka közben, a műhelyben ájul be a kimerültségtől
* Imádja az órákat, rengeteget készített már életében